**«ΑΝΑΔΕΙΞΗ ΚΑΣΤΡΟΥ ΑΓΙΑΣ ΜΑΥΡΑΣ ΣΤΗ ΛΕΥΚΑΔΑ»**

Το έργο «ΑΝΑΔΕΙΞΗ ΚΑΣΤΡΟΥ ΑΓΙΑΣ ΜΑΥΡΑΣ ΣΤΗ ΛΕΥΚΑΔΑ» εντάχθηκε στο Επιχειρησιακό Πρόγραμμα «Ιόνια Νησιά 2014 -2020» με προϋπολογισμό 860.000,00 €, χρηματοδότηση από το Ευρωπαϊκό Ταμείο Περιφερειακής Ανάπτυξης και Δικαιούχο την Εφορεία Αρχαιοτήτων Αιτωλοακαρνανίας και Λευκάδας.

Το Κάστρο της Αγίας Μαύρας βρίσκεται σε νησίδα επί της ακαρνανικής ακτής και απέχει 1 χλμ. προς τα ανατολικά από την πόλη της Λευκάδας. Ιδρύθηκε το 1300 από τον Φράγκο ηγεμόνα του νησιού, Ιωάννη Ορσίνι, προκειμένου να διασφαλιστεί το νησί από επιδρομές. Στο πέρασμα του χρόνου μετατράπηκε σε τόπο κατοίκησης, καθώς μία πόλη αναπτύχθηκε στο εσωτερικό του. Το όνομα του συνδέεται με την ίδρυση μέσα στο κάστρο ναού αφιερωμένου στην Αγία Μαύρα. Με το προτεινόμενο έργο προβλέπεται να υλοποιηθούν τα ακόλουθα : δίκτυο διαδρομών περιήγησης στο εσωτερικό του κάστρου προς τα κυριότερα σημεία ενδιαφέροντος, νέοι χώροι υγιεινής, αποκατάσταση του Κελιού των Φραγκισκανών μοναχών, αποκατάσταση της Πυριτιδαποθήκης και χρήση της ως χώρου ψηφιακών προβολών, αποκατάσταση της δίχωρης αίθουσας του βορειοανατολικού προμαχώνα και χρήση της ως εκθεσιακού χώρου, συντήρηση αρχαιολογικού υλικού, ενός κανονιού, του τάφου Davis, δημιουργία εκμαγείων επιγραφών, τοποθέτηση φυλακίου στην είσοδο, δημιουργία αποθηκευτικού χώρου, αποψιλώσεις πρασίνου, αποκατάσταση λιθόκτιστων δαπέδων, περισχοίνιση, τροποποιητική μελέτη ηλεκτρομηχανολογικών, αεροφωτογράφιση, αποκατάσταση Iερού Nαού Αγίας Μαύρας, διενέργεια ημερίδας για την παρουσίαση του έργου, έκδοση τρίγλωσσου ενημερωτικού και εκπαιδευτικού φυλλαδίου, ιστοσελίδα. Όλοι οι χώροι που θα αποδοθούν στο κοινό θα είναι προσβάσιμοι από Α.Μ.Ε.Α.

Η ανάδειξη του Κάστρου της Αγίας Μαύρας θα συμβάλλει στην αναβάθμιση της περιοχής και τη βελτίωση της ποιότητας ζωής των κατοίκων της. Θα δημιουργηθούν νέες θέσεις εργασίας, θα ενισχυθεί η τοπική αγορά με τις διάφορες ομάδες που δραστηριοποιούνται στον τομέα του τουρισμού αλλά και τους ντόπιους προμηθευτές υλικών και υπηρεσιών και παράλληλα θα αυξηθεί η επισκεψιμότητα της Λευκάδας καθ’ όλη τη διάρκεια του έτους, αφού η έκθεση αναμένεται να αποτελέσει πόλο έλξης επισκεπτών, Ελλήνων και αλλοδαπών, εκπαιδευτικών – μαθητών και ερευνητών.



